Sidste sommers brede energiaftale samt regeringens klimainitiativer fra efteråret vil blot reducere Danmarks samlede CO2-udledning med 6 mio. ton over de næste 10 år. Fra 45 mio. ton i 2019 til 39 mio. ton i 2030.

Det fremgår af et svar fra Energi-, Forsynings- og Klimaministeriet til Folketingets energiudvalg på et spørgsmål, som Søren Egge Rasmussen fra Enhedslisten havde stillet tilbage i oktober 2018.

Til sammenligning blev CO2-udledningen nedbragt med 17,5 mio. ton i den forgående 10-års periode.

Med svaret har regeringen selv for første gang sat tal på, hvor meget - eller lidt - dens energi- og klimapolitik batter frem til 2030.

39 mio. ton skal væk på 20 år

Den beskedne indsats de næste 10 år levner med andre ord blot 20 år til opgaven med at fjerne de tilbageværende 39 mio. ton CO2 og sørge for, at vi går i 0 med CO2-udledningen i 2050 - som det ellers er regeringens erklærede mål.

(Artiklen fortsætter under grafikken)

Illustration: MI Grafik

Det er som nævnt energiordfører Søren Egge Rasmussen fra Enhedslisten, der har bedt om tallene.

Han hæfter sig især ved, at den beskedne indsats frem til 2030 kræver, at CO2-reduktionshastigheden skal mere end fordobles fra 2030 og frem for at nå regeringens mål:

»Det er hverken klogt eller holdbart, at vi skal ud og finde store reduktioner til allersidst. Vi mener, vi skal op i tempo allerede nu. Ikke mindst fordi de nyeste klima-rapporter viser, at vi skal i 0 med CO2-udledningen før 2050 for at bremse klimaforandringerne,« siger han.

CO2-neutral allerede i 2040

Søren Egge tilføjer, at partiet derfor kigger på planer for og virkemidler til at opnå CO2-neutralitet allerede i 2040.

»Vi kigger først og fremmest på reduktioner i landbrugssektoren, som udleder betragtelige mængder CO2, og som regeringen stort set ikke har adresseret,« siger Søren Egge Rasmussen.

Ministersvaret kommer i øvrigt dagen før en stor forespørgselsdebat i Folketinget om regeringens fremtidige klimapolitiske initiativer tirsdag den 29. januar.

Her vil Enhedslisten også efterspørge et reelt bud fra regeringen på, hvordan den vil nå målet om nuludledning i 2050.

»Nogle vil sikkert sige, at man håber på et teknologisk fiks lige om lidt, men det mener vi ikke er holdbart eller et argument for ikke at gøre noget,« påpeger Søren Egge Rasmussen.

Energiaftalen bidrager mest

Tallene fra regeringen viser i øvrigt også, at det er Energiaftalen, der trækker det største læs og nedbringer CO2-udledningen med 4 mio. ton fra 2020 til 2030, mens klimaudspillet blot bidrager med netto cirka 2 mio. ton i 2030.

Tallene for den opnåede CO2-reduktion i ministerens svar stemmer i øvrigt ganske godt overens med de beregninger, som Klimarådet fremlagde i efteråret og brugte som baggrund for en kritik af manglende tempo i regeringens klimapolitik.

En kritik, som blev meget ilde modtaget af energi-, forsynings- og klimaminister Lars Chr. Lilleholt (V).

Tallene i tabellen er korrigeret for klima samt elhandel over grænserne.